
BEDØMMELSE – dom eller veiledning
Referat fra møte med professor Reidar Bertelsen v/ Universitetet i Tromsø.

Bertelsen påpekte innledningsvis at han ikke hadde gjort noen vitenskapelig undersøkelse på området, men derimot har han lang erfaring som bl.a. dekanus, styrerepresentant, og fra komitéarbeid. Ut ifra den erfaringen har han gjort seg noen refleksjoner om hvordan bedømmelseskomiteer arbeider.
I akademia skal alt vitenskapelig arbeid bedømmes, og det er en del risiko knyttet til det. 
Det sitter 3 personer i bedømmelseskomiteer, og de må minst ha den kvalifikasjonen de skal bedømme. Men ifølge Bertelsen kan bedømmelsens gode hensikt i noen tilfeller bli godt skjult, og heller oppfattes som angrep på menneskeverd. Sakkyndig vurdering kan i så måte bli et arbeidsmiljøproblem. Etter hard kritikk er det vanskelig for enkelte å hevde seg igjen som fremadstormende forsker i akademia.

Men må det være slik spør Bertelsen? Kanskje er det på tide, å endre inngrodd praksis av faglig bedømmelse.
Bedømmelsen har to formål:

1. Gi universitetet faglig begrunnet råd i spørsmål om tilsettinger eller opprykk

2. Søkerne skal få veiledning i hvordan de kan videreutvikle seg som forskere.

Det finnes imidlertid store variasjoner i hvordan slik bedømming foregår.

Hovedpoenget er at innstillinger fokuserer kun på svakheter ved søkerens innsats og belyser dertil karaktertrekk. Selvsagt er det viktig med kritiske lys, men søkeren tar slik kritikk som dom, derfor mister mange motivasjonen for å forske videre, og kan bli borte i lang tid.

Ved sakkyndig vurdering bør allmenne etiske hensyn komme frem, mener Bertelsen. Målet må være at det er mulig for forskeren å gå oppreist etter en bedømming.
Det bør ikke overraske noen at enkelte fagmiljø i akademia er ikke særlig ivaretakende, tvert imot er manglende tilbakemeldinger og liten oppmuntring vanlig praksis.

Hvorvidt kvinner og menn bedømmes forskjellig er vanskelig å si, en kan heller reise spørsmålet om det har noe med den skjeve rekrutteringen å gjøre?

Ulike målemetoder kan anvendes:

· Hvor langt har kandidaten kommet fra utgangspunket?

· Hvor langt har kandidaten igjen til målet?

Bertelsen vurderer om det kan være flere en to formål med bedømmelsen. 

Bedømmelsen kan BÅDE bidra til å bygge opp selvbildet til de sakkyndige. Altså de som på en måte representerer referansepunktet for det fullkomne! (De som har kommet gjennom nåleøyet) OG vedlikeholde et ønske om konservativ tenkning (Hvordan skal det gå med faget nå?)
Vårt naboland Sverige har ifølge Bertelsen klarere målemetoder, det kan føre til mindre rom for subjektive vurderinger. Der leverer komitémedlemmene separate innstillinger, i motsetning til her i Norge. Kompetansekravet blir brutt ned i flere enheter, som fører til at de krav som stilles blir bedre forstått og bedre bevissthet ved utformingen av bedømmelsen.

Fordelene ved slike arbeidsmetoder, som forhåpentligvis gir bedre resultater kan føre til at færre vegrer seg for å søke, arbeidsmiljøet blir bedre og målet om bedre kjønnsbalanse kan komme nærmere. Et mulig konkurransefortrinn i kampen om gode folk.
